OBH 5833/1997.
Az állampolgári jogok országgyűlési biztosa általános helyettesének jelentése
Ügyintéző: Táboriné dr. Forrai Katalin

Az eljárás megindulása

S. K.-né 1089 Budapest, Kőris u. .... szám alatti lakos, állami gondozásban nőtt fel. Azért tett panaszt, mert hiába kért tájékoztatást a GYIVI-től és más kerületi gyámhatóságoktól, nem kapott kielégítő választ arról, hogy mi lett az intézeti évek alatt összegyűlt családi pótlékával.

Az állampolgári jogok országgyűlési biztosáról szóló 1993. évi LIX. törvény 16. §. (1) bekezdésében foglaltak alapján vizsgálatot indítottam, ennek során a Fővárosi Közigazgatási Hivatal elnökétől kértem annak tisztázását, hogy panaszos intézeti éveit hol töltötte, kérte-e gyámi helyzetének tisztázását a gyámhatóságtól. 

A tényállás

Panaszos 1969. augusztus 31-én született azonnali hatályú intézeti elhelyezése iránt 1969. szeptember 3-án a XXII. kerületi Tanács Gyámhatósága intézkedett, mert édesanyja hajléktalan volt. Panaszos hol édesanyjánál, hol testvérével együtt intézetben nevelkedett. Állami gondozása 1977. augusztusában megszűnt. 

Panaszos álláspontja szerint kapnia kellett intézeti tartózkodása idején a családi pótlékot, amelyet számára gyámi fenntartásos betétkönyvben kellett gyűjteni nagykorúságáig. Miután ezt nem kapta meg, járandóságáról elszámolást kér. Kérését a hatóságok nem teljesítették.

Alkalmazott jogszabályok

A társadalombiztosításról szóló 1975. évi II. törvény végrehajtása tárgyában kiadott 17/1975. (VI.14.) MT. rendelet módosításáról szóló 116/1988. (XII.31.) MT. rendelet.

A családi pótlékról és a családok támogatásáról szóló 1990. évi XXV. törvény 
	1. §. (6) az után a gyermek után is jár családi pótlék, aki 
	a) ideiglenes hatályú beutalt,
	b) intézeti, vagy állami nevelt...
	8. §. A családi pótlékot az ideiglenes hatályú beutalt és állami nevelt gyermek után a gyermek- és ifjúságvédő intézet, a szociális intézetben elhelyezett gyermek után pedig a szociális intézmény nevelőjének kell folyósítani. 
	14. §. (1) E törvény 1990. április 1-jén lép hatályba, rendelkezéseit első ízben az 1990. április hónapra járó családi pótlékra kell alkalmazni.

Az érintett alkotmányos jog

A Magyar Köztársaság Alkotmányáról szóló 1949. évi XX. törvény
	16. §. A Magyar Köztársaság különös gondot fordít az ifjúság létbiztonságára, oktatására, nevelésére, védelmezi az ifjúság érdekeit.
	17. §. A Magyar Köztársaság a rászorulókról kiterjedt szociális intézkedésekkel gondoskodik.

A vizsgálat megállapításai

Panaszos állami nevelését - édesanyja kérésére - 1977 augusztusában megszüntették. 

Az intézetben, állami nevelésben élő gyermekek családi pótlékkal való ellátása igénylés alapján 1989. január 1-jétől, alanyi jogon pedig 1990. április 1-jétől járt.

Panaszos elszámolás iránti kérelmet egyik érintett gyámhatóságnál sem terjesztett elő, mint írja szóban érdeklődött. Jogi képviselője 1996. szeptember 28-án kért írásban tájékoztatást panaszos családi pótlékáról, kérésére 1996. december 9-én kapott választ.

Panaszosnak az a vélekedése, hogy azért nem kapott állami neveltetésének idején családi pótlékot, mert szülei ismeretlen helyen tartózkodtak és nem fizettek gondozási díjat. 

Panaszos intézeti tartózkodása idején az érvényben lévő jogszabályok alapján a gondozott részére nem járt családi pótlék.

Az ügy vizsgálata során alkotmányos visszásságot nem észleltem, ajánlás megtételére nincs ok.

Budapest, 1997.

Dr. Polt Péter